Bloedige naweek op Kaapse paaie | Netwerk24
Deur Ané Van Zyl 10 Februarie 2019 12:52
Die slagting op Wes-Kaapse paaie duur voort met meer as 14 mense wat sedert die begin van die naweek in ongelukke omgekom het.
Kenny Africa, provinsiale verkeershoof, sê vier mense is laat Vrydagnag op die N1 tussen Laingsburg en Prins Albert in die Karoo dood toe die bestuurder van ’n Toyota Avanza blykbaar beheer oor die voertuig verloor het.
Twee mense is vroeër Vrydag in onderskeidelik Grassy Park en Mitchells Plain in die Kaapse Vlakte in motorongelukke dood. ’n Motorfietsryer is dood in Parow.
Aan die Weskus is twee mense dood in ongelukke in Darling en Lutzville.
’n Voetganger is Saterdag in Kraaifontein doodgery en ’n ongeluk buite Albertina op die N2 het die lewe van een passasier geëis.
20 bestuurders is die naweek weens dronkbestuur toegesluit. Africa waarsku motoriste opnuut om nie dronk te bestuur nie.
Meer as 900 mense se bloedalkoholvlakke is oor die naweek deur verkeersdienste getoets.
Een persoon s’n was vier keer bo die wettige limiet. Hy is buite Knysna in die Suid-Kaap aangekeer. Drie dronk voetgangers is ook in Oudtshoorn gearresteer.
’n Spoedvraat is ook buite Laingsburg in sy spore gestuit toe hy meer as 160 km/h gejaag het. Hy verskyn eersdaags in die plaaslike landdroshof.
Meer oor: Kenny Africa | Wes-Kaap | Padsterftes | Dood | Motorongeluk